## Odluka Ustavnog suda Republike Hrvatske broj U-VIIA-2305/2005 i U-VIIA-2306/2005 od 28. svibnja 2005.

### NN 69/2005 (6.6.2005.), Odluka Ustavnog suda Republike Hrvatske broj U-VIIA-2305/2005 i U-VIIA-2306/2005 od 28. svibnja 2005.

# USTAVNI SUD REPUBLIKE HRVATSKE

**1367**

Ustavni sud Republike Hrvatske, u IV. vijeću za
rješavanje izbornih sporova, u sastavu sutkinja Agata Račan, predsjednica
Vijeća, te suci Željko Potočnjak i Milan Vuković, članovi Vijeća, odlučujući u
izbornom sporu o žalbama za zaštitu izbornog prava Hrvatske seljačke stranke,
Općinski ogranak Donji Andrijevci i Mate Lujića, nositelja Nezavisne općinske
liste Donji Andrijevci, na sjednici održanoj dana 28. svibnja 2005. godine,
jednoglasno je donio

## ODLUKU

I. Usvajaju se žalbe Hrvatske seljačke stranke,
Općinski ogranak Donji Andrijevci i Mate Lujića, nositelja Nezavisne općinske
liste Donji Andrijevci, i poništava se rješenje Županijskog izbornog
povjerenstva Brodsko-posavske županije, klasa: 013-03/05-01/57, ur.broj:
2178/1-09-05-1 od 18. svibnja 2005. godine.

II. Poništavaju se izbori za članove Općinskog
vijeća Općine Donji Andrijevci održani na biračkom mjestu broj 4 u Osnovnoj
školi »Viktor Car Emin« u Donjim Andrijevcima.

III. Nalaže se Općinskom izbornom povjerenstvu
Općine Donji Andrijevci da imenuje članove biračkog odbora za biračko mjesto
broj 4 »Viktor Car Emin« u Donjim Andrijevcima i poduzme sve potrebno za
provedbu izbora.

IV. Izbori za članove Općinskog vijeće Općine
Donji Andrijevci na biračkom mjestu broj 4 u Osnovnoj školi »Viktor Car Emin«
ponovit će se u nedjelju 12. lipnja 2005. godine.

V. Ova odluka objavit će se u »Narodnim
novinama«.

```
Obrazloženje
```

```

```

1. Rješenjem navedenim u izreci odbijeni su kao
neosnovani prigovori Hrvatske seljačke stranke, Općinski ogranak Donji
Andrijevci i Mate Lujića, nositelja Nezavisne općinske liste Donji Andrijevci
(u nastavku teksta: žalitelji), podneseni zbog nepravilnosti izbora u postupku
glasovanja.

Navedenim rješenjem prigovori žalitelja su
odbijeni kao neosnovani iz razloga što je nakon uvida u popis birača, zapisnik
o radu biračkog odbora i sve glasačke listiće koje su po zatvaranju biračkog
mjesta, 15. svibnja 2005. godine u 19.00 sati, bili u glasačkoj kutiji,
utvrđeno da razlike između stanja evidentiranog broja upotrebljenih glasačkih
listića u zapisniku i onog u glasačkoj kutiji nije bilo, kao i da su svi birači
kojima je omogućeno glasovanje temeljem članka 46. stavka 2. Zakona o izboru
članova predstavničkih tijela jedinica lokalne i područne (regionalne)
samouprave (»Narodne novine«, broj 33/01., 10/02. – odluka Ustavnog suda
Republike Hrvatske broj: U-I-39/2002, 155/02. – članak 43. stavak 2. Ustavnog
zakona o pravima nacionalnih manjina, 45/03., 43/04. – odluka Ustavnog suda
Republike Hrvatske broj: U-I-2494/2002, 40/05. i 44/05. – pročišćeni tekst, u
daljnjem tekstu: Zakon o lokalnim izborima), uredno evidentirani.

U obrazloženju rješenja Županijskog izbornog
povjerenstva Brodsko-posavske županije (u nastavku teksta: ŽIP), nadalje se
ističe da je uvidom u zapisnik sastavljen u prostorijama pročelnika Upravnog
odjela Općine Donji Andrijevci ustanovljeno da je Mirko Jerković, iz Donjih
Andrijevaca, sin Marije Jerković iz Donjih Andrijevaca, Radničko naselje 2,
izjavio da su unatoč toga što nisu tražili dolazak biračkog odbora u njihov
stan radi glasovanja bolesne majke, članovi biračkog odbora i promatrači došli
u stan, te da je ona glasovala. Također ističe se da izjava članova biračkog
odbora za biračko mjesto broj 4 Josipa Matošića i Ivane Paun koji su sa četiri
promatrača posjetili Mariju Jerković u njezinu stanu, proizlazi da Marija
Jerković nije zbog teškog zdravstvenog stanja u njihovoj nazočnosti glasovala.

2. Žalitelji u žalbi ponavljaju navode prigovora
i navode da je tijekom izbora odnosno glasovanja na biračkim mjestima broj: 3,
4 i 6 u Osnovnoj školi »Viktor Car Emin« Donji Andrijevci došlo do teže povrede
i zlouporabe članka 46. stavaka 1. i 2. Zakona o lokalnim izborima. Ističe se
da su na navedenim biračkim mjestima promatrači određenih političkih stranka
dovozili birače (pripadnike svojih političkih opcija – op. žalitelja), osobnim
automobilima, a kada ni to nije bilo dovoljno tada se je prema njihovim
popisima birača išlo u kuće birača iako oni nisu izrazili želju za glasovanjem.
Pri tome se posebno ističe slučaj gospođe Marije Jerković iz Donjih
Andrijevaca, jednog od 13 birača evidentiranih na popisu birača na biračkom
mjestu broj 4 koju su na dan izbora posjetila dva člana biračkog odbora sa
promatračima političkih stranaka i ostavili joj glasačke listiće koji nisu
nakon glasovanja preuzeli i vratili u glasačku kutiju sukladno Zakonu o
lokalnim izborima i Obvezatnim uputama LS V Državnog izbornog povjerenstva
Republike Hrvatske (»Narodne novine«, broj 48/05.). Navedenim ponašanjem
birački odbor je grubo prekršio odredbe Zakona o lokalnim izborima i Obvezatnu
uputu LS V.. Žalitelj Mato Lujić, nositelj Nezavisne općinske liste za Općinsko
vijeće Općine Donji Andrijevci, ističe da je navedena nepravilnost bitno
utjecala na krajnji rezultat za njegovu Nezavisnu općinsku listu koja je dobila
jedan predstavnički mandat, a za dobivanja drugog predstavničkog mandata
nedostajao joj je jedan birački glas.

Žalitelji zaključno traže poništenje izbora na
biračkim mjestima broj 3, 4 i 6 u Osnovnoj školi »Viktor Car Emin« Donji
Andrijevci, a posebno na biračkom mjestu broj 4.

Žalba je osnovana.

3. Odredbom članka 47. Zakona o lokalnim
izborima propisano je:

Po završenom glasovanju birački odbor će
najprije prebrojiti neupotrebljene glasačke listiće i staviti ih u poseban omot
koji će zatvoriti.

Nakon toga birački odbor utvrđuje, prema popisu
birača, odnosno izvatku iz popisa birača i na temelju zapisnika ukupan broj
birača koji su glasovali i pristupa otvaranju glasačke kutije i pre­brojavanju
glasova.

Ako se prilikom prebrojavanja glasova na
biračkom mjestu utvrdi da je broj glasova prema biračkom popisu veći od broja
glasova po glasačkim listićima, vrijedi rezultat glasovanja po glasačkim
listićima.

Ako se prilikom prebrojavanja glasova na
biračkom mjestu utvrdi da je glasovao manji broj birača od broja glasova u
glasačkoj kutiji, birački odbor se raspušta i imenuje novi, a glasovanje na tom
biračkom mjestu se ponavlja nakon 15 dana. U slučaju ponavljanja glasovanja,
njegov rezultat na tom biračkom mjestu utvrđuje se u roku 24 sata nakon
ponovljenog glasovanja.

4. Za potrebe postupka Ustavni sud zatražio je
od nadležnog ŽIP-a dostavu izvornika izbornih materijala.

Nakon što su isti dostavljeni 27. svibnja 2005.
godine, izvršen je uvid u zapisnik o radu biračkog odbora, izvadak iz popisa
birača, zapisnik sastavljen 16. svibnja 2005. godine, u prostorijma Općine
Donji Andrijevci, te u omotnicu koja prileži tom zapisniku s natpisom Općinsko
vijeće, izjave članova biračkog odbora, te u dostavljene glasačke listiće.

Uvidom u dostavljeni zapisnik o radu biračkog
odbora za biračko mjesto broj 4 utvrđeno je sljedeće:

– na temelju članka 46. stavka 2. Zakona o
lokalnim izborima glasovalo 13 birača, među kojima pod rednim brojem 9 navedena
Marija Jerković,

– birački odbor preuzeo je 804 glasačka listića,
a isti broj birača upisan je u popis birača za navedeno izborno mjesto,

– neupotrebljeno je ostalo 393 listića (točka 2.
zapisnika),

– od ukupnog broja od 804 birača, glasovalo je
411 birača (toč­ka 4. zapisnika),

– nakon otvaranja glasačke kutije i
prebrojavanja, utvrđen je broj od 411 upotrebljenih glasačkih listića (točka 8.
zapisnika) od kojeg broja je 404 listića utvrđeno važećim (točka 9a zapisnika),
dok je 7 listića utvrđeno nevažećim (točka 9b zapisnika).

Uvidom u zapisnik sastavljen 16. svibnja 2005.
godine u prostorijama općine Donji Andrijevci i omotnicu koja mu prileži
utvđeno da je toga dana Mirko Jerković dostavio dvije omotnice u kojima su
glasački listići, a koje su prema njegovoj izjavi ostavili članovi biračkog
odbora broj 4 (Ivana Paun i Josip Matošić) u stanu njegove majke Marije Jerković,
radi glasovanja.

Izvršenim uvidom u izvod iz popis birača
utvrđeno je da su na istom zaokružena imena 411 birača, među kojima i Marija
Jerković.

Prebrojavanjem glasačkih listića utvrđeno je da
je od 804 preuzeta listića neupotrebljeno ostalo 392 listića.

Iz navedenog činjeničnog stanja proizlazi da je
u konkretnom slučaju upotrebljeno 412 glasačkih listića, premda je u navedenom
biračkom mjestu, prema izvodu iz popisa birača, glasovalo svega 411 birača.

Također, kada se uzme u obzir okolnost da je dan
nakon izbora dostavljena omotnica s glasačkim listićem, kao nesporno proizlazi
da je u trenutku otvaranja glasačke kutije na izbornom mjestu broj 4 u Osnovnoj
školi »Viktor Car Emin« Donji Andrijevci, u glasačkoj kutiji se nalazio jedan
glasački listić više nego je trebao biti u odnosu na broj preostalih
neupotrebljenih glasačkih listića i broj birača koji je glasovao.

5. Ustavni sud utvrđuje da je postupak
provođenja izbora strogo formalan postupak u kojem dosljedno treba poštovati
sve odredbe zakona u pogledu načina i vremena provođenja pojedinih izbornih
radnji, pa tako i odredbe koje se tiču uočenih nepravilnosti pri prebrojavanju
glasova na biračkom mjestu.

Veći broj glasačkih listića u biračkoj kutiji od
broja birača koji su pristupili glasovanju nužno ukazuje na veći broj glasova
od broja birača koji su pristupili na izbore. Stoga, iz razloga zaštite
zakonitosti izbora, u svakom slučaju kada se u glasačkoj kutiji nađe više
listića od broja birača koji su pristupili izborima, bez obzira o kojem broju
listića se radi, mora se postupiti sukladno odredbi članka 43. stavka 4. Zakona
o lokalnim izborima.

Isto pravno stajalište Ustavni sud izrazio je u
odluci broj: U-VII-427/1997 od 25. travnja 1997. godine i odluci broj:
U-VII-1222/2001 od 26. svibnja 2001. godine.

6. Slijedom iznijetog, Ustavni sud je, na
temelju članka 128. alineje 9. Ustava, te članka 87. alineje 3. Ustavnog zakona
o Ustavnom sudu Republike Hrvatske (»Narodne novine«, broj 99/99., 29/02. i
49/02. – pročišćeni tekst), odlučio kao u izreci.

7. Odluka o objavi temelji se na odredbi članka
29. stavka 1. Ustavnog zakona o Ustavnom sudu Republike Hrvatske.

Broj:U-VIIA-2305/2005U-VIIA-2306/2005

Zagreb, 28. svibnja 2005.

USTAVNI SUD REPUBLIKE HRVATSKE

Predsjednica Vijeća

**Agata Račan**, v. r.

Odluka, NN 69/2005-1367